राजा मिसर अपन जेठ बेटाक विआह ठीक केलनि । खूब सुन्नर आ पढ़ल-लिखल लड़की हिनकर परिवार लेल प्रियगर भऽ गेल छलै । देखा-सुनीक बाद तिलकक बात चलाओल गेल । मिसर जी जोर-जबरदस्ती कऽ दस लाख टाकाक संग मारिते रास समानक माँग केलनि आ कहलनि जे ई खानदानी परम्परा छन्हि । लड़की पक्ष खेत-पथार बेच सबटा माँगा पुरा देलकनि । जखन राजा मिसर बरयाती लऽ कऽ पहुँचल तँ लड़की बला खूब स्वागत केलकनि, मुदा भोजनक बेर लगातार दहेजपर लिखल गीत बजा देलकै। जेना-जेना गीत बढ़ैत गेलै तेना-तेना मिसर जी लाजे धरतीमे धसैत गेलनि । लड़की बलाक उपाय एते काज केलकै जे मिसर जी बाँकी बचल बेटाक आदर्श विआह केलनि । 